КАНОНЫ БОЖИЕЙ МАТЕРИ 
НА КАЖДЫЙ ДЕНЬ 


Расположенные по гласам и дням седмицы 

Канон Пресвятей Богородице 


Песнь 1 


Ирмос: Сокрушившему брани мышцею Своею и всадники тристаты 
погрузившему, поим Ему, яко Избавителю нашему Богу: яко прославися. 


Припев: Пресвятая Богородице, спаси нас. 


Яко украшение пением, и песнь Богоподобну благодарения Ти дары 
приносим: еже радуйся ныне, Чистая, яко от печали радость нам подала 
еси. 

Милости Твоея благодать и покрова крепость не премолчим, Дево 
Пречистая: яко от бед лютых нас спасла еси. 

Слава: От различных избавльшеся искушений и скорбей Матерними 
Твоими молитвами, Пречистая, согласно и тепле благодарения Тебе вси 
гласы поим. 

И ныне: Ряснами испещрена яко златыми, добродетельми и Духа 
благодатьми, Пречистая, яко Невеста Отча украсившися, воистинну 
явилася еси Мати Богу. 


Песнь З 


Ирмос: В начале небеса всесильным Словом Твоим утверждей, Господи 
Спасе, и вседетельным и Божиим Духом всю силу их, на недвижимем мя 
камени исповедания Твоего утверди. 


Радости Божественныя величие, яко от начала нам веселию, 
благодарения гласы приносим прилежно, почитающе Ю яко 
предстательницу нашу. 

Иже Тобою избавльшеся от бед и Тебе ради радость получивше, Мати 
безневестная, яко подательницу благую, и заступницу благохвальну вси 
прославляем. 


1 Т. е. канон следует читать в субботу вечером, под воскресенье. Все каноны 
читаются вечером указанного дня. Слово «молебный» в названии канона означает, что 
Устав предполагает его исполнение на молебне. 

Слава: Изменение прегрешений и напастей Божественною Твоею 
молитвою приемлюще, Мати Христа Бога, яко вину благих воспеваем Тя 
верно благодарными гласы. 

И ныне: Яже радости источник безсмертныя, точит струи присно, и 
спасает всех Сама: яко присножизненное нам благодаяние, Мати Христа 
Бога. 


Песнь 4 


Ирмос: Покрыла есть небеса, Христе Боже, смотрением Твоим, добродетель 
неизреченныя мудрости Твоея, Человеколюбче. 


Достойну Ти песнь радования, Чистая Дево, веселящеся, приносим, 
избавльшеся от бед Твоими молитвами. 

Благодарственно Тебе, Дево Чистая, душевныма рукама вносим пение, 
Божественными песньми играюще, от печали избавльшеся многия. 

Слава: Воздвигоша на ны беды многи страстнии греси: но 
Божественным Твоим покровом, Чистая, нас избави. 

И ныне: Блажени воистину чтущии Тя, Богородице Пречистая, яко 
Тобою греха и печали избавихомся. 


Песнь 5 


Ирмос: Нощь несветла неверным, Христе, верным же просвещение в 
сладости словес Твоих: сего ради к Тебе утренюю и воспеваю Твое Божество. 


Греха потребителя Христа, Дево, родила еси, Имже от напастей и 
болезней спасеся мир: темже радуйся, и мы вопием Ти, избавльшиися 
печалей. 

Объемшеся различными напастьми, Чистая Владычице, и печалию и 
скорбию, и лютым обстоянием, отчаявшеся мы веселия, надежду Тя 
обретохом. 

Слава: Яко спасения хранилище нам рабом Твоим, Чистая, отгоняеши 
напасти и соблюдаеши невредимы. Темже, причастницы многих Твоих 
благ, благодарим Тя песньми. 

И ныне: Благодарим Тя, избавльшеся Тобою грехов многих, и немощей 
и болезней, и недуг лютых, Пречистая Владычице: надежда бо еси 
тверда Твоим верным рабом. 


Песнь 6 


Ирмос: Во глубину греховную впадая, Блаже, яко Иона от кита вопию Ти: 
возведи от тли живот мой и спаси мя Человеколюбче. 


Ангельстии языцы достойно Твоя хвалы воспети не могут Чистая: мы 
же ныне рабски вземшеся, радование Гавриилово приносим Ти. 

Во глубину печали и обстояния грехи нашими впадше, избавихомся 
Тобою от нужды и напастей, Дево Богородице Чистая. 

Слава: Под долгом соделася весь мир, Чистая, благодарити, и хвалити, 
и славити благодать Твою благочестно: Тобою бо бед и печалей 
избавлени быхом. 

И ныне: В нощи и во дни, яве и втай, под Твой прибегаем покров, 
Пречистая Дево, иже Тя верно славословящия. 


Таже: Господи помилуй, трижды. Слава, и ныне 


Седален, глас 7: 


Господи, мы есмы людие Твои и овцы пажити Твоея, заблуждших яко 
пастырь обрати нас, тлею расточенных собери нас: помилуй стадо Твое, 
умилосердися на люди Твоя, молитвами Богородицы, Едине безгрешный. 


Песнь 7 


Ирмос: В пещь огненную ввержени преподобнии отроцы, огнь в росу 
преложиша, воспеванием сице вопиюще: благословен еси, Господи Боже отец 
наших. 


Радование благодарственное Тебе приносим, Мати Божия: яко 
воистину Тобою избавлени всякаго злаго начинания, и согласно Тебе 
поем: благословенна еси. 

Водворихомся в вечер в плачи печалей и чаянии злых: но Твоим 
Боголепным Кровом, Дево, обожени бывше, обретохом радость заутра: 
Ты бо спасла еси нас. 

Слава: Яко Божественное прибежище, мы покров Твой вси стяжавше к 
Богу, в напастех и гонениих и гресех, к Тебе прибегаем, и Тобою 
изменение приемлем, Пречистая. 

И ныне: Благодать молитвы Твоея, Чистая, проповедуем усты и духом, 
Славная: яко Тебе ради, напасти и бури, и тяжких печалей, и греха 
страстей вси избавляемся. 


Песнь 8 


Ирмос: Страшнаго херувимом, и чуднаго серафимом, и миру Творца, 
священницы и раби, и дуси праведных, пойте, благословите и превозносите Его 
во веки. 


Яко избавльшеся бури греховныя и страстей, и напастей Твоими 
молитвами, Богородице Благая, благодарственным гласом, радуйся, 
вопием Ти: яко Тобою от печали в радость прешедше. 

В болезнех и напастех одержимыя не презри, Благая, но мольбу худую 
услышавши, свободи нас от скорбей великих: да верно Твою молитву, 
Чистая, воспеваем. 

Слава: Прегрешений разрушению вина, ныне возстави нас от печалей, 
напастей и страстей человек, и искушения неподобна: Твоими же, 
Богородице, Божественными мольбами, избави нас от них преславно. 

И ныне: Щедроты Твоя на всех всегда низпосылаются, Христе, 
благодатию воистинну и мольбами рождшия Тя: от Тебе бо приемлем 
христиане милость Твою, Спасе милостиве. 


Песнь 9 


Ирмос: Паче естества Матерь и по естеству Деву, Едину в женах 
благословенную, песньми вернии Богородицу величаем. 


Радование по достоянию со гласом восклицания Тебе, Дево, ныне 
приносим со ангелом Гавриилом, избавльшеся от различных искушений, 
Богородице, молитвами Твоими. 

Радость и веселие, и радование Божественное, Дево неискусомужная, 
нам умножися Божие: се бо плачущиися люте, радуемся молитвами 
Твоими. 

Слава: Жертву хваления пожру, и языком и гласом, песнь 
благодарственную воздаю Ти прилежно, Дево: яко да Тебе моляся, в 

день печали Тобою избавлюся. 

И ныне: Срадуемся, Пречистая, Божественному Твоему Рождеству 
благочестно: радость бо нам источила еси от напастей и печалей. Темже 
Ти благодарно и мы песнь совершаем, верно воспевающе ТЯ. 


В НЕДЕЛЮ 


Канон молебный Пресвятей Богородице 


Песнь 1 


Ирмос: Манием Твоим на земный образ преложися прежде удоборазливаемое 
водное естество, Господи: темже немокренно пешешествовав, Израиль поет 
Тебе песнь победну. 


Припев: Пресвятая Богородице, спаси нас. 


Чинове ангел яко воистинну и вресноту Матерь Тя Бога всех чтут, 
Пречистая: но и ныне от бренных устен моих приими песнь молебную. 

Умертви плоти моея и еще живущую злобу, Жизнь истинную рождшая, 
Пречистая: и страстей и прегрешений подаждь, Чистая, Твоему рабу 
избавление. 

Слава: Солнце от Солнца, безлетное Слово непостижно возсиявшее, во 
время возсия. Егоже зарями просвети, Дево, души наша и вразуми. 

И ныне: Подобает Тебе, Богородице, хваления Слово всегда 
действуемо: но мы молим Тя, Чистая, спаси от всякия житейския печали 
к Тебе прибегающих. 


Песнь З 


Ирмос: В начале небеса всесильным словом Твоим утверждей, Господи 
Спасе, и вседетельным и Божиим Духом всю силу их: на недвижимем мя 
камени исповедания Твоего утверди. 


Отдав долги раболепно благоразумие, Твоих благодатей, Владычице, 
тепле воспеваю Тя, Пречистая, Мати Слова и всех Избавителя: но и ныне 
изми мя от житейских настояний. 

Умерщвлена Адама от преступления древле, лучшия, Пречистая, 
жизни сподобила еси яве, Живоначальное, Владычице, рождшая Слово: 
но ныне мя смертнаго греха свободи. 

Слава: Ожестев плоти страстный закон, и ныне оскорбляет, духовный, 
и к лютейшим похотем совокупляет ум мой, Пречистая: но безстрастия 
мир подаждь ми вскоре Твоими молитвами. 

И ныне: Несказанно во утробе, Пречистая, заченши Христа 
Содержителя всех, земнородных существо разрешила еси от адовых 
верей: но и ныне многоплетенныя пленицы, тлеющия мя, расторгни. 


Песнь 4 


Ирмос: Отча недра не оставль и сошед на землю, Христе Боже, тайну 
услышах смотрения Твоего и прославих Тя, Едине Человеколюбче. 


Нощию борюся со тьмою лютых, омрачив помысл: Двери Света, 
Твоими лучами одари мя и горести изми вскоре и печали. 
Грехов множеством стягнут и пленицами напастей вельми связан, 
Твою, Владычице, ныне помощь призываю, да избавлюся всякия муки. 
Слава: Соборища злых и лютых и завистных и лукавых человек советы 

разори, Всепетая, и всякия мя избави печали жития и скорби. 
И ныне: Возвращения словес лживых и действ, яже на мя, мечем Твоих 
молитв ссецы, Владычице, и вскоре разруши, и всякия мя избави печали. 


Песнь 5 


Ирмос: Нощь не светла неверным, Христе, верным же просвещение в 
сладости словес Твоих: сего ради к Тебе утренюю и воспеваю Твое Божество. 


Непобедимая стена сущи верным, и покров буди рабу Твоему, Дево, и 
от всякия нуждныя избави печали и озлобления. 

Недугую зело, люте озлобленный от обою страну, Пречистая, 
душевную силу и телесную, юже подъях, Твоими молитвами исцели. 

Слава: В пучину, Дево, щедрот Твоих ныне прибегаю, раб Твой, от 
одержащаго мя совета неправеднаго да избавлюся и озлобления. 

И ныне: Превозносима есть слава Твоих молитв всюду, Дево Мати 
Пречистая: имиже ныне мя всякаго избави житейскаго настояния. 


Песнь 6 


Ирмос: Плавающаго в молве житейских попечений, с кораблем потопляема 
грехи, и душетленному зверю приметаема, яко Иона, Христе, вопию Ти: из 
смертоносныя глубины возведи мя. 


Речения и словеса всех верно восхваляют Тя, Чистая, яко всех человек 
долг Рождеством Твоим яве разрушися: но и ныне певец Твоих мольбу 
приими, и избави искушений и печалей. 

Боляща мя и страстным греховным тернием бодома, ищуща юже от 
Тебе цельбу, Пречистая, от всякия болезни же и скорби изми и избави от 
напастей и печалей. 

Слава: Земнородных естество, на Небо Богородице проявленно 
возвела еси, бывши Палата Царя Славы: темже мя от бездны многих 
прегрешений и напастей, и страстей возведи. 

И ныне: Воплощшееся Слово паче ума и слова, Дево Чистая, родила 
еси, безсловесия нас избавльшаго: темже Тя словесы Божественными 
непрестанно воспеваем и верно славим. 


Таже: Господи помилуй, трижды. Слава, и ныне 


Седален, глас 7 


Владычице, прогневася Сын Твой на грешныя рабы Твоя: Щедраго бо 
на гнев обратихом мы, но на милость претвори Его, Чистая. 
Умилосердися, Мати Божия, умоли Благоутробнаго мольбами 
самодвижными, плененныя избави. 


Песнь 7 


Ирмос: В пещь огненную ввержени преподобнии отроцы, огнь в росу 
преложиша, воспеванием сице вопиюще: благословен еси, Господи Боже отец 
наших. 


Украшена ряснами чистоты, Пречистая Отроковице: душу мою ныне 
претвори от злобы скверныя к Божественней доброте, Благословенная 
Владычице, Предстательнице рода нашего. 

Свирепеют ныне злобы бесовския зело, и огнь страстей мне 

возжигают, но паче Твоими зарями сих до конца попали щедротами 
Твоими, Предстательнице рода нашего. 

Слава: О нас Твоего Сына молящи, Пречистая Мати Божия, не престай 
отнюд молитвами Твоими, человеческих печалей и бед изымающи рабы 
Твоя. 

И ныне: Пресущный Сын от Тебе, Дево плоть прият непреложно, и 
Человек бысть, да спасет поющия: благословен, Пречистая, Плод Твоего 
чрева. 


Песнь 8 


Ирмос: Отроцы зовяху в пещи орошени: тварь да благословит всяческая 
словом Создавшаго и превозносит Его во веки. 


Пажити страстныя и многообразныя беды окружают воистинну, 
Владычице, Твоего раба: но избави мя тех всякаго искушения. 

Да приидет ныне на ны державная Твоя длань, Владычице, и чаемыя 
человеческия скорби да избавит нас. 

Слава: Сети лукавых и злосоветных человек сокруши, Чистая 
Богородительнице: и Твоего раба избави от всякия нужди. 

И ныне: Едино сущее верных пристанище Божественно, Дево Чистая, 
молю Тя избавити мя сущия в мори жития бури горькия. 


Песнь 9 


Ирмос: Радуйся, Невесто Светлая, Мати Светодавца: радуйся, вместившая 
Невместимаго во утробе Твоей: радуйся самех херувимов честнейшая, 
рождшая Спаса душ наших. 


Отыграся, яко жребец, от заповедей Владыки, броздами Твоих молитв 
да востягнуся, Пречистая, к пути скораго устроения. 

Низвлекомь есмь зело поползновением неразумным к деянию лукаваго 
греха моего: избави мя, Богородице, преложения горшаго. 

Слава: Исцеление первое явльшися человеческаго существа, исцелила 
сокрушение Адама и Евы: исцели мене, Богородице, Твоими мольбами. 

И ныне: Целомудрен ум подаждь ми, и чисто сердце, и разум 
смотрелив: да сохраню, Владычице, Пречистая заповеди Бога моего. 


В ПОНЕДЕЛЬНИК 


Канон молебный Пресвятей Богородице 


Песнь 1 


Ирмос: Сокрушившему брани мышцею Своею и всадники тристаты 
погрузившему, поим Ему, яко Избавителю нашему Богу: яко прославися. 


Припев: Пресвятая Богородице, спаси нас. 


Тя виновну нашего спасения и Божественнаго избавления, молим, 
Пречистая: молися еже спастися нам. 

Весь есмь в лютых напастех, в бедах и прегрешениих, вопию Ти, 
Пречистая: спаси мя раба Твоего. 

Слава: Тя Деву Чистую молим и Матерь Зиждителя: от всякаго 
озлобления бесов избави нас. 

И ныне: Яже Слово плотию рождши паче слова, Начальника жизни 
Христа Бога нашего, моли спастися нам. 


Песнь 3 


Ирмос: Утвердися верою Христова Церковь, ибо непрестанно песньми вопиет, 
поющи: свят еси, Господи, и Тя поет дух мой. 


Всепагубныя злобы шествовав стезю, не обретох пути спасения моего: 
к немуже мя Ты настави, Пренепорочная Владычице. 

Крепость и утверждение, и помощь, и надежду Тя Едину написую, 
Всенепорочная: Ты ми буди заступница в день исхода. 

Слава: Всегда Тя Пренепорочная, молю: в час смерти моея предстани и 
муки избави раба Твоего. 

И ныне: Родился еси от Девы несказанно, явился еси, якоже изволил 
еси, Спасе наш, и мир обновил еси, Господи. 


Песнь 4 
Ирмос: Услышах слух Твой и убояхся, разумех дела Твоя и ужасохся, Господи. 


Повеления моего Владыки преступль, врагом явихся удобь одержимь: 
Ты мя избави, Владычице. 

В час смерти избави, Пречистая, и спаси душу мою страстную от бесов. 

Слава: Разреши, Пречистая Владычице, соузы прегрешений моих и к 
Животу вечному буди ми ходатаица молитвами Твоими. 

И ныне: Воспеваем Тя, по Рождестве паки Деву, и прославляем ТЯ, 
Пречистая, яко Матерь Бога нашего. 


Песнь 5 


Ирмос: Утренююще Слове, в славу Твою и хвалу, восхваляем непрестанно 
образ Креста Твоего, егоже дал еси нам оружие в помощь. 


Пристанище в бури люте смущаемым, спасения двери верою 
спасаемым, Дево Благая, спаси мя раба Твоего. 

Многия щедроты Твоя, Дево Богородице, на мне рабе Твоем яви 
богатно, избавляющи мя страшнаго и будущаго суда. 

Слава: Нощь страстей непостоянна содержит душу мою и к пагубней 
пропасти отсылает: светом молитвы Твоея, Богородице, спаси мя раба 
Твоего. 

И ныне: Пресвятая Дево Обрадованная, рождшая Слово в лето паче 
слова, моли Его спасти души наша. 


Песнь 6 


Ирмос: Иона из чрева адова вопияше: возведи от тли живот мой: мы же Тебе 
вопием: всесильне Спасе, помилуй нас. 


В напастех заступницу Тя имамы тверду, в скорбех крепкое спасение, 
покой в печалех, в бедах помощь, Приснодево. 

Ты ми хранительница жизни всей явися, Пречистая: Ты мя избави от 
бесов в час смерти, Ты и по смерти упокой. 

Слава: Доброта честных святых ангел, радование человеков всех Ты 
еси, Богородице Дево: Ты мя к животу настави. 

И ныне: Исцели, Пренепорочная, окаянную душу мою, неисцельно 
болящую житейскими прелестьми и многих дверей затвореньми. 


Таже, Господи помилуй, трижды. Слава, и ныне 


Седален, глас 7: 


За милосердие милости Твоея, Христе Боже, от Девы Святыя 
воплотитися изволил еси: Еяже ради соблюди жизнь нашу, яко 
Человеколюбец. 


Песнь 7 


Ирмос: Пещь горящую оросил еси, Спасе, отроки спасл еси, поющия и 
глаголющия: благословен еси во веки, Господи Боже отец наших. 


Множество прегрешений моих приемля во ум, во отчаянии бываю, 
Дево Пренепорочная. Темже Ти зову: помози ми, да не до конца погибну. 

Жизни сущую Матерь Тя, Чистая, ведый, зову Ти: смерти душевныя 
избави мя и вечныя жизни сподоби. 

Слава: Избави, Пренепорочная, от бед, и страстей, и болезней, и 
озлобления, и жития согрешений, и от вечнаго огня негасимаго верно 
чтущия Тя песньми. 

И ныне: Всяк язык славит Тя, Чистая, славу сущую и похвалу рода 
нашего, и наставницу заблуждших, Богородице Препетая. 


Песнь 8 


Ирмос: Страшнаго херувимом и Чуднаго серафимом, и миру Творца, 
священницы и раби, и дуси праведных, пойте, благословите и превозносите Его 
во веки. 


Все житие мое иждих в лености аз преокаянный, и ныне недоумеюся, 
и к концу приближихся, помози ми, Владычице. 

Грешников прибежище, низверженных исправление Ты еси, 
Владычице: сего ради притекаю к покрову Твоему, спаси мя. 

Слава: Неусыпну молитву яко имущи, Всенепорочная Владычице мира, 
суда избави будущаго верою чтущия образ Твой. 

И ныне: Поет ТЯ всяк язык славяй, Бога бо Препетаго родила еси, Дево 
Богоневесто: Егоже моли непрестанно спасти души поющих ТЯ. 


Песнь 9 


Ирмос: Паче естества Матерь и по естеству Деву, Едину в женах 
благословенную, песньми вернии Богородицу величаем. 


Под Твое милосердие прибегающии верою избавляются скорбных бед 
жития. Темже и аз к Твоему покрову прибегох, Богородице. 

Крепкая заступнице, непобедимая стено печальных, Чистая, спаси мя 
от страстей грехов и огня вечнующаго. 

Слава: Светлыми сияньми возсиявшаго Слова от Тебе, Дево Чистая, 
озари мя и спаси, яко Благая, и от мук исхити. 

И ныне: Носиши Носящаго всяческая святыми руками Твоими: Егоже 
моли, Чистая, чуждаго злодейства неодержимых нас спасти. 


ВО ВТОРНИК 
Канон Пресвятей Богородице 


Песнь 1 


Ирмос: Манием Твоим на земный образ преложися прежде удоборазливаемое 

водное естество, Господи: темже немокренно пешешествовав Израиль, поет 
Тебе песнь победную. 


Припев: Пресвятая Богородице, спаси нас. 


Устави бурю сластей и страстей моих тишиною Божественныя Твоея 
мольбы, Пренепорочная: яко да тихим сердцем Твое славословлю 
неизглаголанное Рождество. 

Все желание и сладость спасения Рождеством Твоим бысть, 
Богородице Владычице: всяку горесть отгоняй, еже от страстей 
прегрешений, рабом Твоим. 

Слава: Избави мя, Пречистая, бесовския прелести, озлобления же и 
вреда, и искушения: да верою Тя славлю, сущую по Бозе заступницу и 
покров мой. 

И ныне: Явился еси при купине Моисею, Божий Слове, яко огнь 
попаляя и не опаляя же отнюд, еже от Девы Рождество Твое воображая: 
Еяже ради человека вообразил еси. 


Песнь 5 


Ирмос: В начале небеса всесильным словом Твоим утверждей, Господи 
Спасе, и вседетельным и Божиим Духом всю силу их: на недвижимем мя 
камени исповедания Твоего утверди. 


Вознесшагося на Крест, и низложшаго ада, Богородице, Сего 
прилежно моли о верно поющих Тя всегда гласы и песньми священными, 
надежде мира и верных заступление. 

Вышшая небес и славнейшая херувим заченши, родила еси Бога: 
темже моли Его прегрешений избавите мя, и осуждения страшнаго, 
Твоею милосердою мольбою и паче слова силою Твоею. 

Слава: Изменившая человеки от тли смерти Рождеством Твоим, 
Владычице, тления мя страстей и недуг избави, и прегрешений лютых: и 
живот нестареющийся даруй ми, Божественным ходатайством Твоим. 

И ныне: Неизменно человеком уподоблься по всему, Божий Слове, от 
Девы Чистыя прошел еси яве и всем явил еси Богоначалие Трисветлое, в 
неразличне Существе, неизменных Ипостасех. 


Песнь 4 


Ирмос: Отча недра не оставль и сошед на землю, Христе Боже: тайну 
услышах смотрения Твоего и прославих Тя, Едине Человеколюбче. 


Милость Твою и милосердие на рабы Твоя, Чистая, простри, присно 
молящия Тя, страшныя муки избавляющи молитвами Твоими. 

Чистою молитвою, и теплою верою, к Тебе прибегаю, Пренепорочная: 
Ты буди очистилище многих прегрешений моих, избавляющи и 
спасающи мя. 

Слава: Радости нашея Ходатаица Пречистая Твоим Рождеством явися, 
Владычице: Сего моли, Пренепорочная, напастей избавити и вечныя 
жизни сподобити мя. 

И ныне: Отческих недр не отлучься и от Девы воплощся, Христе Боже, 
сохрани стадо Твое, смотрения Твоего покланяющееся Божественным 
образом. 


Песнь 5 


Ирмос: Нощь несветла неверным, Христе, верным же просвещение в 

сладости словес Твоих: сего ради к Тебе утренюю и воспеваю Твое Божество. 


Тя молю, Дево Чистая, от мрачнаго греха душу мою избавити и 

озарити Божественною зарею покаяния милости Твоея. 
Сущия в пучине лютых напастей и нужных страстей, Пресвятая 

Чистая, Твоими молитвами и мольбами избави и спаси хвалящих ТЯ. 

Слава: Яже Бога заченши во утробе девичестей и рождши, Богородице 
Пресвятая, Тя поющия от всякаго избави вечнаго осуждения. 

И ныне: Ведуще Божию Тя Матерь, Чистая, и заступницу нашу, Тя 
ходатаицу предлагаем спасения нашего ко Щедрому Господу. 


Песнь 6 


Ирмос: Возопих, Господи, внегда скорбети ми, к Тебе, и возвел еси живот 
мой, Многомилостиве. 


Твоего Сына, Владычице, вознесеннаго на Крест и избавльшаго 
человеки от тли, умоли спастися нам. 

Пречистая Владычице, не остави мене, на Тя уповающаго: но Твою 
ускори помощь. 

Слава: От печали избави призывающих Твое Божественное имя и 
страшныя свободи муки. 

И ныне: Пречистая Владычице, надеждо твердая, любовию поющия Тя, 
яко истинную Богородицу, сохрани. 


Таже: Господи помилуй, трижды. Слава, и ныне 


Седален, глас 7: 


Распеншагося нас ради Христа Бога и низложшаго смерти державу, 
непрестанно моли, Богородице Дево, да спасет души наша. 


Песнь 7 


Ирмос: Пещь отроцы огнепальну древле росоточашу показаша, Единаго Бога 
воспевающе и глаголюще: превозносимый отцев Бог и препрославлен. 


В недоведении и печали сый и в бедах, Пречистая, Тя призываю тепле 
от сердца моего: предвари и избави мя, и подаждь, Чистая, утешение 
мне. 

Прегрешений многих и страстей треволнения обуревают мя и ко 
глубине погибели низводят: даждь мне руку, Богородице, и спаси, и 
помилуй мя силою Твоею. 

Слава: Твою Матерь привожду Ти в молитву, Спасе Человеколюбче: 
юже прием, избави мя прегрешений и будущаго суда, и вечнующаго 
изми мучения. 

И ныне: Умерщвленну душу стяжав лютыми преступленьми, Тя молю, 
Владычице, уморившую ад Рождеством Твоим, покаяния образы оживи 
мя. 


Песнь 8 


Ирмос: Воистину Сущаго Бога, и всех существа виновнаго, Христа 
превозносим и славословим во вся веки. 


Спаси мя, Пречистая, от бед и тли, и страстей: к Тебе бо прибегаю, 
моей надежде, и Божественному спасению. 

В час конечный от клеветник лютых изъемши, Владычице Дево, к 
Божественному жилищу Сама настави мя. 

Слава: Возникни, о душе! Богородице припадающи, возопий: Надежде 
и Спасение всех, огня вечнаго избави мя. 

И ныне: Едину в женах Благословенную Деву воспоим, Христа 
превозношающе и славословяще во вся веки. 


Песнь 9 


Ирмос: Мати Божия и Дева, рождшая и девствующая паки, не естества дело, 
но Божия снизхождения: тем яко Едину, Божиих чудес сподобльшуюся, Тя 
присно величаем. 


Богородица приносит Ти мольбу о мне, Владыко Христе, юже приим, 
избави мя от всякия муки. 

Всегда молю Тя, Владычице: смиренную избави душу мою будущаго 
суда и муки. 

Слава: Творца моего и Зиждителя моли, Дево, страшнаго избавити мя 
суда и жизнь даровати ми. 

И ныне: Всенепорочная Мати Дево Чистая, душевных скверн избави 
Твое стадо, Тебе величающее. 


В СРЕДУ 
Канон Пресвятей Богородице 


Песнь 1 


Ирмос: Манием Твоим на земный образ преложися прежде удоборазливаемое 
водное естество, Господи: темже немокренно пешешествовав Израиль, поет 
Тебе песнь победну. 


Припев: Пресвятая Богородице, спаси нас. 


Водами животочными, Дево, напой истаявшую душу мою зноем 
греховным, яко да клас плодоносен возращу, Чистая, Божественного 
умиления. 

Одожди ми, Чистая, капли умиления щедротными каплями, имиже 
отмыю, Отроковице, всю душевную скверну, от невнятия ей прибывшую. 

Слава: Ты, Содетеля Твоего во утробе приемши, без тли родила еси, 
Младенца Бога суща бывшаго, странно чудо, Раба и Мати еси, 
Владычице безневестная. 

И ныне: Избавителя человеческому роду и Свободителя и Спаса, 
Христа нам родила еси, Дево Мати Пречистая: темже яве Тя знающе, 
Ходатаицу жизни вечныя славим. 


Песнь З 


Ирмос: В начале небеса всесильным словом Твоим утверждей, Господи 
Спасе, и вседетельным и Божиим Духом всю силу их: на недвижимем мя 
камени исповедания Твоего утверди. 


Телесную багряницу от Твоих Пречистых кровей обагрив Царь всех и 
сию носив кроме тления естеством, Бог же и Человек, от Тебе пройде, 
Дево, имея Царство неизменно. 

Яко сокровище благих и неизреченных, Дево, данное всем от Бога, 
подаеши нам независтное благодати, чудесныя дары, в напастех и бедах 

и в немощех, молящимся Ти. 

Слава: Тя Даниил чудный провидя гору, Чистая, от неяже камень 
отсечеся Христос, сокруши бесовския истуканы. Темже яко всех добрых 
песнословим вину, избавлени Рождеством Твоим. 

И ныне: Богогласный Тя некогда провиде свиток, в немже Слово 
написася, Чистая, перстом Отчим. Темже молися в книзе написати мя 
жизни, лукавое писание грехов моих растерзавши. 


Песнь 4 


Ирмос: Отча недра не оставль и сошед на землю, Христе Боже: тайну 
услышах смотрения Твоего и прославих Тя, Едине Человеколюбче. 


Молитву к Рождшемуся из Тебе, Богородице, сотвори, яко да обрящем 
помощь во время обстояния, иже страсти Того славящии. 

Миро из Тебе, Пресвятая Чистая, излиявшееся, Содетель естества, 
благовония исполни всяческая Божественными разуменьми и смрадную 
лесть прогна. 

Слава: Яко мысленную лествицу, Чистая, поставлей Тя сущим на земли 
Христос Бог, Тобою к Небесным Божественным деянием верныя 
возводит, яко Милосерд. 

И ныне: Отягчен бременем многим греховным, Благая, зову Ти: 
очищение ми явися, Бога рождшая, мира Вземлющаго прегрешения. 


Песнь5 


Ирмос: Господи, Боже мой, от нощи утреневав, Тебе молюся: подаждь ми 
оставление прегрешений моих и к свету Твоих повелений пути моя направи, 
молюся. 


Мати Человеколюбца и Бога, Препетая Богородице, верою Тя и 
любовию песньми восхваляющему присно, очищение Твоими мольбами 
прегрешений моих низпосли мне. 

Пречистая Богородице, приятелище сущи неизменнаго Света и храм 
Божественный Зари, мою душу омраченную светом Твоим просвети, 
молюся. 

Слава: Господи Боже мой, Иже быти Человек изволивый, молюся Ти: 
благоволи спасти мя блуднаго, ради чисто рождшия Тя Девы и Чистыя 
Отроковицы. 

И ныне: Владычице Богомати, моих прегрешений подаждь прощение, 
Яже Жизнь ипостасную мирови рождшая, Пренепорочная. 


Песнь 6 


Ирмос: Плавающаго в молве житейских попечений, с кораблем потопляема 
грехи и душетленному зверю приметаема, яко Иона, Христе, вопию Ти: из 
смертоносныя глубины возведи мя. 


От тли смерти и еже от Адама греха, Твоим избавихомся, Богородице, 
безсеменным Рождеством: Бог бо вкупе и человек Единый, Тойже и Сын 
Сый, избавление согрешений верным даруя. 

Моих прегрешений, Владычице, раздери рукописание, в книзе мя 
спасенных написавши, Божественными молитвами Твоими: яко да во 
хвалении Тя пою, святейшую херувим сущую. 

Слава: Отриновенныя древле праведным Твоим судом, Христе, от 
Твоего лица, призвал еси плотским пришествием, яко Милосерд. И ныне, 

Блаже, согрешшия ны приими и от зол премени. 

И ныне: Очищение рождшую и грешников Благодателя, Дево 
Пречистая, молю Тя: вины безмерных прегрешений моих разреши 
Матернею Твоею молитвою: имаши бо, яко Мати к Сыну, еже мощи. 


Таже: Господи помилуй, трижды. Слава, и ныне 


Седален, глас 8 


Под кров Твой вси земнороднии прибегаем, избави вечнующаго огня 
души наша, Благая. 


Песнь 7 


Ирмос: Пещь отроцы огнепальну древле росоточащу показаша, Единаго Бога 
воспевающе и глаголюще: превозносимый отцев Боже и препрославлен. 


Отягченный ум мой сном, Всенепорочная, ко благим деланием 
воздвигни: яко да ублажаю Тя, Честнейшую всякия твари. 

Юнии трие отроцы посреде пещи Твое проображаху Рождество: не 
опалися убо, огнь рождши, Чистая. Темже вещныя ми страсти сердца 
попали. 

Слава: В женах Тя красну и добру Прекрасный Господь уразумев, из 
Тебе воплотися. Того убо моли, Пресвятая Отроковице, спасти мя. 

И ныне: Божественная Роса из Тебе прошедши, истаявшия зноем 
греховным орошает, Пренепорочная. Темже Тя молю, истаявшую душу 
мою ороси. 


Песнь 8 


Ирмос: Неопальная огню в Синаи причащшаяся купина Бога яви 
медленоязычному и гугнивому Моисеови, и отроки ревность Божия три 
непреборимыя во огни певцы показа: вся дела Господня, Господа пойте и 
превозносите во вся веки. 


Неопальна огнем в Синаи беседовавши купина, Твое показуя странно 
Рождество Боговидцу Моисею. Темже удивлься странному Рождеству 
Твоему, Чистая, радуяся вопияше: вся дела Господня, Господа пойте и 
превозносите Его во веки. 

Умерщвленный мой ум грехом, Яже живот рождшая, Чистая Дево, 
оживотвори и спаси к Богу пременении Твоими Матерними, присно мя 
поюща: вся дела Господня, Господа пойте и превозносите Его во веки. 

Слава: Имею Тя, Чистая, в нощи и во дни хранительницу неотступну, 
от мысленных и видимых враг, никакоже навета зла и лукава ужасаюся, 
поя Христу: вся дела Господня, Господа пойте и превозносите Его во вся 
веки. 

И ныне: От Своего Человеколюбия Сын Твой, Богородице, яко Благ 
преклоняемь, Тя подаде помощь на враги и цельбу страстей верою 
зовущим: вся дела Господня, Господа пойте и превозносите Его во вся 
веки. 


Песнь 9 


Ирмос: Нетления искушением рождшая и Всехитрецу Слову плоть 
взаимодавшая, Мати неискусомужная Дево Богородице: приятелище 
Нестерпимаго, село Невместимаго Зиждителя Твоего, Тя величаем. 

Неокрадомое богатство девства Твоего, Мати плотию явилася еси 
Вседержителя, Невесто Неискусомужная, Дево Богородице, воспитавши, 
яко Младенца, Питающаго яко Зиждитель весь мир и Освящающа. 

Человеколюбнейшее Слово рождши, Дево, грехи мира вземлющее, 
Сего моли нам низпослати грехов разрешение, верою несумненною по 
долгу Тя блажащим. 

Слава: Грехолюбив сый, трепещу и боюся, да не внезапу конец жития 
достигнет мя, Чистая Владычице, всех обидимых предстательнице, и 
образы мя покаяния укрепити ныне умолена буди. 

И ныне: Да не во огнь послеши мя, уготованный мне, молит Тя Дева, 
рождшая Тя, и Божественный безплотный лик, апостоли, пророцы, 
мученицы и священноначальницы, и дуси праведных, Всещедрый и 
Многомилостиве. 


В ЧЕТВЕРТОК 
Канон Пресвятей Богородице 


Песнь 1 


Ирмос: Истрясшему Богу фараона в мори Чермнем, песнь победну поим, яко 
прославися. 


Припев: Пресвятая Богородице, спаси нас. 


Живота моего прозря наставший конец, Владычице, вопию: Ты ми 
даждь очищение согрешений, Богоневесто. 

К пучине благостыни Твоея притек, вопию: Владычице Благая, избави 
мя всякаго мучения. 

Слава: Владычице, приими нас, верою прибегающих к Тебе, и подаждь 
напастей и скорбей избавление. 

И ныне: Ты падшую Адамову скинию пророчески возставила еси, Спаса 
и Бога, Пречистая, во чреве носивши. 


Песнь З 


Ирмос: Утвердися верою Христова Церковь, Небо непрестанно песньми 
вопиет, поющи: свят еси, Господи, и Тя поет дух мой. 


Яже Бога и Владыку неизреченно заченшая, обдержима мя бурею 
греха, Ты от сих избави и спаси мя, Пречистая. 

Согрешений неподобных нощию мя одержима, покаяния лучами озари, 
Отроковице, делати ми подавши света дела всегда. 

Слава: Яже Небесный Хлеб рождши, Богородице, питающи всех 
верных сердца, насыти алчущую душу мою страстную. 

И ныне: Утвердихся, Божественное Твое Рождество разумев, и 
заступлением, Дево, обогащаюся, зовый: свят еси, Господи, спасая души 
наша. 


Песнь 4 
Ирмос: Услышах слух Твой и убояхся, разумех дела Твоя и ужасохся, Господи. 


Стенюща пред Тобою, Владычице, и вопиюща прилежно от ума моего, 
да не презриши мене, ниже посрамиши. 

Попали унзший терн окаянныя моея души, сластей плотских, Яже Огнь 
Божественный, Владычице, рождшая. 

Слава: Подаждь ми согрешений оставление, всеблагословенная 
Чистая, и избави вечнаго и ужаснаго мучения. 

И ныне: Слово в Тя всельшееся, Пречистая, существо мое возобрази, 
падшее преступленьми. 


Песнь 5 


Ирмос: Утренюет дух мой к Тебе, Боже, зане Свет еси, и Твоя повеления 
быша исцеления рабом Твоим, Человеколюбче. 


Уподобихся безсловесным скотом преокаянный, страстьми 
безсловесными окаянней моей плоти работая: Ты, Богородице, подаждь 
ми воспряновение. 

Помилуй мя, паче всех человек согрешившаго и к Твоему покрову 
прибегающа теплому, Богородице Дево, и мучений исхити. 

Слава: Иже Богородицу исповедающии Тя, Мати Дево, непреидущаго 
Царствия и пищи Тобою, Богомати, улучити да сподобятся. 

И ныне: Благословенная и Препрославленная Мати неискусомужная, 
умерщвленую грехами душу мою, и страстьми погорбленую 
неодержанными, оживотвори. 


Песнь 6 


Ирмос: Иона из чрева адова вопияше: возведи от тли живот мой: мы же Тебе 
вопием: всесильне Спасе, помилуй нас. 


Содержит мя буря греховная, Дево, и ко тли отчаяния ведет: но 
простри ми руку помощи твердую и всемощную. 

Елей, еже в Тебе, теплаго милосердия, возлей на мя Владычице, и 
избави согрешений, исхити огня вечнующаго. 

Слава: Иже разрешившая от болезни, Дево, Еву, Рождеством Твоим 
Пречистым, разреши ми, Отроковице, болезни страстныя моея души и 
телесе. 

И ныне: Песнословиши из Тебе воплощеннаго Бога и рыдаеши, на 
Кресте вознесена Того смотряющи, Мати Дево Чистая и Пренепорочная. 


Таже: Господи помилуй, трижды. Слава, и ныне 


Седален, глас7: 


Плод чрева Твоего, Чистая, Крест водрузи в концы, и тли мир избави: 
темже Тя яко Преславную величаем. 


Песнь 7 


Ирмос: В пещь огненную ввержени преподобнии отроцы, огнь в росу 
преложиша, воспеванием сице вопиюще: благословен еси, Господи Боже отец 
наших. 


Прегрешений моих умножися прещение, суда достойно, Чистая, 
припадаю и зову Ти: прежде конца подаждь ми очищение и умиления 
слезы, и нравом исправление. 

Недуговавша мя люте скверными прегрешении, Чистая, и ко отчаяния 
идуща гробу, яко рождши Жизнь всяческих, Пречистая, Божественными 
деянии оживи. 

Слава: Богородительнице Благая, верою призывающих Твою благодать 

присноживущую, мысленныя смерти избавляющи, Царствия сподоби 
Пречистыми Твоими молитвами. 

И ныне: Непостижное Рождество Девы славословим, имже смерти 
избавихомся: Егоже ради рождшеся в нетление, благословен еси, зовем, 
Господи Боже отец наших. 


Песнь 8 


Ирмос: Единаго безначальнаго Царя Славы, Егоже благословят Небесныя 
силы, и трепещут чини ангельстии, пойте священницы, людие, превозносите 
Его во веки. 


Страстей мя пещь попаляет, Дево, и огнем сластей поядает: 
предваривши, милостивною Твоею росою угаси ю, дающи души моей 
устужение крепко. 

Душу оскверних и растлих плоть сластьми, валяяся в сих, и бых 
поругание человеком и смех врагом: Владычице Богородице, помощница 
мне буди. 

Слава: Бога, Егоже родила еси, Дево, умоли низпослати спасение 
верно чтущим Тя, и бед разрушение, и недугов лютых пременение 
скорое, и благодать вечную. 

И ныне: Создавшаго Адама по образу, и от смешения его прошедша, и 
разрешша первую клятву, пойте, священницы, Господа и превозносите 
Его во веки. 


Песнь 9 


Ирмос: Всепетая небес превышшая, Безначальное Слово безсеменно 
заченшая, и воплощеннаго Бога рождшая человеком: тем Тя вси величаем. 


Всесветлая Дево Мати Богородице, окаянную душу мою, люте 
омраченную страстьми плотскими, светом молитв Твоих в страх Божий 
светло настави. 

Отчаявся от множества согрешений моего спасения и недоуменен 
явихся, Владычице Всесвятая: Твое благодеяние и милость Твою 
низпосли мне. 

Слава: Рождество Твое, Богородице, еже паче естества, удивляет 
ангелы, ужасает же человеки: всем бо несказанно есть и непостижимо. 
Сие же поюще, благочестно Тя славим. 

И ныне: Умерщвления и тления ризы совлецы ми, Дево, Яже спасения 
Ризу, воплощеннаго Слова, рождши человеком: темже вси Тя присно 
величаем. 


В ПЯТОК 
Канон Пресвятей Богородице 


Песнь 1 


Ирмос: Манием Твоим на земный образ преложися прежде удоборазливаемое 
водное естество, Господи: темже немокренно пешешествовав Израиль, поет 
Тебе песнь победну. 

Припев: Пресвятая Богородице, спаси нас. 


Владычице Богородице, иже на Тя упование имущия и к Тебе 
притекающия, бед же и скорбей избави, и падения, и вечнаго пламене, и 

муки. 

Росою милосердия Твоего, Дево Чистая, пламень погаси моих падений, 
яко да не ко искушению прииду всякаго осуждения и огня будущаго. 

Слава: Одожди ми, Дево, капли Твоего милосердия, сластей зноем 
всегда изсушаему, яко да непрестанно славлю от Тебе рождшагося Бога 
и Спаса нашего. 

И ныне: Водою напой Твоея молитвы, Дево, душу мою, разгоревшуюся 
печальным зноем, яко да Божественнаго веселия от Тебе Рождшемуся 
плоды принесу. 


Песнь 3 


Ирмос: В начале небеса всесильным словом Твоим утверждей, Господи 
Спасе, и вседетельным и Божиим Духом всю силу их: на недвижимем мя 
камени исповедания Твоего утверди. 


Тя молю, Дево, спасение души моей и очищение подаждь, и благодать 
независтну, яко сильна и блага, и яко человеколюбива Отроковица, и 
жизни нетленныя сподоби. 

Неложное спасение и Предстательнице мира, рождшая Зиждителя, 
Чистая Дево, от бед избави воспевающих Тя верно, и напастей жития, и 
вечнаго осуждения. 

Слава: Молимся прилежно щедротам Твоим, Отроковице, не презри 
рабы смиренныя: но яко Благая, милостивным Твоим оком призри, и 
томительства нерешимаго диаволя нас избави. 

И ныне: Ныне зельством печали объят есмь, Дево, крепость мою всю 
разслабив, и весь на земли ниц лежу. Но вопию Ти от души: Ты 
воздвигни мя паки и утешением Твоим укрепи. 


Песнь 4 


Ирмос: Отча недра не оставль, и сошед на землю, Христе Боже, тайну 
услышах смотрения Твоего и прославих Тя, Едине Человеколюбче. 


Мати Божия, избави мя от тли и льстиваго томителя змия, присно мя 
обходящаго и запинающаго по Бозе стопы моя. 

Мысленныя Двери жизни, покаяния ми двери отверзи: яко ныне ко 
отчаянным дверем приближихся, окаянный, от многих согрешений. 

Слава: Кал страстей и сластей оттрясши добре милосердием Твоим, 
Пресвятая, чиста покажи, и одеждею облецы мя световидною 
благодатию. 

И ныне: Скверну души и нечистоту телесе моего очистивши, Чистая, 
благоприятными мольбами Твоими, чиста представи воспевати присно 
Тебе и славити. 


Песнь 5 


Ирмос: Нощь несветла неверным, Христе, верным же просвещение в 
сладости словес Твоих: сего ради к Тебе утренюю и воспеваю Твое Божество. 


Преблагаго Слова, Дево Всенепорочная, моли спастися нам: ибо 
заступницу Тя стяжахом и в нуждах помощь крепку. 

Не предаждь врагом мя, Чистая, мою пагубу зело ищущим грехов моих 
ради: но милосердием Твоим от сих вреда исхити. 

Слава: Ведуще Тя Бога всех, Христе, и всех Творца, на Тя Единаго 
возложихом спасения упование, нас ради вочеловечшагося. 

И ныне: Радуйся, облаче Чистая, воду животну источающий, радуйся, 
Дево, мучеников утверждение и апостолов, радуйся, честное 
славословие, Пренепорочная. 


Песнь 6 


Ирмос: Плавающаго в молве житейских попечений, с кораблем потопляема 
грехи и душетленному зверю приметаема, яко Иона, Христе, вопию Ти: из 
смертоносныя глубины возведи мя. 


Благолепия и красоты доброту, юже имех Крещением, погубих, 
Владычице, дея неподобная: Ты же теплым Твоим предстательством сию 
подаждь верно чтущим ТЯ. 

Страдания и одержания нужднаго и печали избави мя, Богородице, 
утешение ми Твое подающи: иныя бо не имам заступницы, разве Тебе, 
Всенепорочная, аз раб Твой. 

Слава: Избавителя рождшая, Благодателя и Спаса, крепость имаши и 
можеши елико хощеши творити, Пренепорочная. Темже Тя молим, твои 
раби: избави нас страстныя молвы. 

И ныне: Тя облак легок древле зрит, просвещаемь Духом, пророк 
Исаиа, на немже седе славы Господь, прииде и низложи египетския вся 
истуканныя, Дево Мати Пречистая. 


Таже, Господи помилуй, трижды. Слава, и ныне 


Седален, глас 7: 


Избави огня вечнующаго покланяющихся Рождеству Твоему: Тя бо 
Христос показа заступницу нам, поющим Тя. 


Песнь 7 


Ирмос: Пещь отроцы огнепальну древле росоточащу показаша, Единаго Бога 
воспевающе и глаголюще: превозносимый отцев Бог и препрославлен. 


Грехов одержит мя множество и ко тлению низводит мя пагубы и 
отчаяния: Богородице, предвари и подаждь ми помощь спасительную. 

Избави мя всякаго вражия злодейства, и искушений и скорби, и в 
тишине и мире сохрани душу мою, Пречистая: яко да радуяся, пою силу 
Твою. 

Слава: Осуждение провидя делом моим лукавым, окаянный, взываю Ти 
из глубины сердца моего, Пречистая: Ты ми буди, Владычице, 
заступление и спаси мя. 

И ныне: С мученики, со ангелы и со апостолы, Всенепорочная, Твоего 
Сына и Господа моли спасти рабы Твоя от напастей и бед и печалей. 


Песнь 8 


Ирмос: В пещи отроки подражающе, духовную росу приемшии, верою зовем: 
благословите, дела Господня, Господа. 


Буди ми помощь, Дево Пресвятая, к Тебе прибегающему и вопиющему 
с верою: помилуй, Чистая, и прежде конца очищение согрешений даждь 
ми: и в час кончины подаждь спасение, и по кончине покой даруй. 

Ужас одержит мя лют, егда помышляю страшное испытание и Судию 
Неумолимаго содеявшим лукавая, якова же воистинну юже аз окаянный 

содеях, и муки оныя конца не имущия: Владычице мира, буди ми 
спасение. 

Слава: Иже земнородных виновна спасению, о верных поборнице, 
грешников очищение! О источниче всего добра и подателю благих, 
Богородительнице Чистая! Ты ми душевная болезни исцели и источи 
благодать вечную, и славу и веселие. 

И ныне: Дар от нас Яже дана еси, Владычице, яко от начала естества, 
мольбы наша, Пречистая, приими дары красны, воздающи нам Твою 
помощь: яко да непрестанно из Тебе Рождшагося поем и превозносим во 
веки. 


Песнь 9 


Ирмос: Мати Божия и Дева, рождшая и девствующая паки, не естества дело, 
но Божия снизхождения: тем яко Едину, Божиих чудес сподобльшуюся, Тя 
присно величаем. 


Под Твой кров, Дево, ныне прибегох, от множества прегрешений 
обуреваемаго и погибающаго спаси мя, Яже Спаса и Зиждителя рождши, 
и вечнаго избави осуждения. 

Творца и Бога и Господа, от Твоих воплощшагося пречистых кровей, о 
нас, Чистая, моли, ущедрити милосердием Твоим люди отчаянныя. 

Слава: Огня негасимаго избави мя и тьмы внешния, и плача вечнаго, 
осуждению суща достойна, о Пресвятая, Чистая Богородице, 
ходатайством Твоим теплым к Богу. 

И ныне: Под Твоею, Богородице, благодатию сохраняемь, не снеден 
пребываю прилоги сопротивных враг: темже яко утверждение 
Божественно и степень, воспеваю и покланяюся, и величаю Тя. 

